ธปท.เล็งออกบอนด์อายุ2-4ปี
ธปท.เตรียมออกพันธบัตรธปท.ดอกเบี้ยคงที่อายุ 4 ปีและดอกเบี้ยลอยตัวอายุ 2 ปีในเดือนก.พ.และมี.ค.ปีนี้ เพื่อเป็นทางเลือกการลงทุนช่วงดอกเบี้ยขาขึ้น
1 ก.พ. 2554

ธปท.เตรียมออกพันธบัตรธปท.ดอกเบี้ยคงที่อายุ 4 ปีและดอกเบี้ยลอยตัวอายุ 2 ปีในเดือนก.พ.และมี.ค.ปีนี้ เพื่อเป็นทางเลือกการลงทุนช่วงดอกเบี้ยขาขึ้น 
นางผ่องเพ็ญ เรืองวีรยุทธ์ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) เปิดเผยว่า ธปท.เตรียมจะออกพันธบัตร ธปท.ประเภทดอกเบี้ยคงที่ อายุ 4 ปี วงเงินประมูลต่อครั้ง 1- 2 หมื่นล้าน และจะพิจารณานำพันธบัตร ธปท.รุ่นเดิมออกมาเปิดประมูลอีกรอบ(reopen) ซึ่งจะนำออกมาประมูลขายไตรมาสละ 1 ครั้ง คาดว่าน่าจะออกได้ประมาณเดือนก.พ.ปีนี้ อย่างไรก็ตามธปท.จะได้หารือกับคลังเพื่อบริหารปริมาณธนบัตรไม่ให้มีความเหมาะสมกับความต้องการของตลาด
สำหรับการออกพันธบัตร ธปท.ประเภทอัตราดอกเบี้ยลอยตัว อายุ 2 ปี ซึ่งวงเงินประมูลต่อครั้ง 1-2 หมื่นล้านบาทเช่นกัน และจะพิจารณา reopen ด้วยเพื่อให้สภาพคล่องเพียงพอในตลาดรองตราสารหนี้ ซึ่งจะนำออกประมูลทุก 2 เดือน โดยดอกเบี้ยจะอ้างอิงจากดอกเบี้ยไบบอร์ 3 เดือน( 3 M  Bibor + QM ) ซึ่งจะมีการจ่ายดอกเบี้ยทุก 3 เดือน 
คาดว่าการลงทุนในพันธบัตรดอกเบี้ยลอยตัวน่าจะได้รับความสนใจจากนักลงทุนอย่างดี เพราะจากการสำรวจนักลงทุนสนใจค่อนข้างมาก เพราะถือเป็นทางเลือกที่ดีในช่วงดอกเบี้ยขาขึ้น โดยการประมูลจะอิงดอกเบี้ยไบบอร์ ที่ตอนนี้ตลาดและสถาบันการเงินมีการหันมาใช้กันมากขึ้นแล้ว ล่าสุดดอกเบี้ยไบบอร์ 3 เดือนอยู่ที่ 2.4% และ 6 เดือน อยู่ที่ 2.5% “ นางผ่องเพ็ญกล่าว
นางผ่องเพ็ญ เปิดเผยว่า  ธปท.ยังมีความจำเป็นต้องออกพันธบัตรดูดซับสภาพคล่องส่วนเกินในตลาด ผ่านช่องทางต่างๆ เพื่อดูแลอัตราดอกเบี้ยให้อยู่ในระดับที่เหมาะสมอย่างต่อเนื่อง ซึ่งที่ผ่านมาธปท.มีการดูดซับสภาพคล่องข่อนข้าง ล่าสุด ณ 31 ม.ค.ปีนี้ มีการออกพันธบัตร ธปท.แล้วทั้งสิ้น 2.4 ล้านล้านบาท เพิ่มขึ้น 6 แสนล้านบาท จากสิ้นปี 2553 ที่มีการออกพันธบัตร ธปท. ทั้งสิ้น 1.8 ล้านล้านบาท ส่วนตลาดซื้อคืนพันธบัตรออกไปแล้วทั้งสิ้น 1.3 ล้านล้านบาท และการซื้อเงินตราต่งประเทศล่วงหน้า(Swap) 5 แสนล้านบาท